CELEX: 32011D0384
Language: el
Date: 2011-06-20 00:00:00
Title: 2011/384/ΕΕ: Εκτελεστική απόφαση του Συμβουλίου, της 20ής Ιουνίου 2011 , με την οποία επιτρέπεται στη Σουηδία να εφαρμόσει μειωμένο συντελεστή φόρου ηλεκτρικής ενέργειας στην ηλεκτρική ενέργεια που παρέχεται απευθείας σε ελλιμενισμένα πλοία ( «ηλεκτροδότηση από την ξηρά» ) σύμφωνα με το άρθρο 19 της οδηγίας 2003/96/ΕΚ

30.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 170/36
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 20ής Ιουνίου 2011
   με την οποία επιτρέπεται στη Σουηδία να εφαρμόσει μειωμένο συντελεστή φόρου ηλεκτρικής ενέργειας στην ηλεκτρική ενέργεια που παρέχεται απευθείας σε ελλιμενισμένα πλοία («ηλεκτροδότηση από την ξηρά») σύμφωνα με το άρθρο 19 της οδηγίας 2003/96/ΕΚ
   (2011/384/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 19,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή της 4ης Μαΐου 2010, η Σουηδία ζήτησε την άδεια να εφαρμόσει μειωμένο συντελεστή φόρου στην ηλεκτρική ενέργεια που παρέχεται σε ελλιμενισμένα πλοία («ηλεκτροδότηση από την ξηρά») σύμφωνα με το άρθρο 19 της οδηγίας 2003/96/ΕΚ.
            
         
               (2)
            
            
               Με τη μείωση της φορολογίας που προτίθεται να εφαρμόσει, η Σουηδία επιδιώκει να προωθήσει την ευρύτερη χρήση της παροχής ηλεκτρικής ενέργειας από την ξηρά, με την οποία τα ελλιμενισμένα πλοία μπορούν να ικανοποιούν τις ανάγκες τους σε ηλεκτρική ενέργεια με τρόπο λιγότερο επιζήμιο για το περιβάλλον, σε σύγκριση με την καύση καυσίμων πλοίων επί του σκάφους.
            
         
               (3)
            
            
               Στον βαθμό που με τη χρήση ηλεκτροδότησης από την ξηρά αποφεύγεται η εκπομπή ατμοσφαιρικών ρύπων, την οποία συνεπάγεται η καύση καυσίμων πλοίων επί των ελλιμενισμένων σκαφών, τούτο συμβάλλει στη βελτίωση του τοπικού ατμοσφαιρικού αέρα σε πόλεις-λιμάνια. Σύμφωνα με τους ειδικούς όρους της δομής ηλεκτροπαραγωγής στη συγκεκριμένη περιφέρεια, δηλαδή στη σκανδιναβική αγορά ηλεκτρικής ενέργειας, συμπεριλαμβανομένης της Σουηδίας, της Δανίας, της Φινλανδίας και της Νορβηγίας, με τη χρήση της ηλεκτρικής ενέργειας από το χερσαίο δίκτυο αντί της ηλεκτρικής ενέργειας που παράγεται από την καύση καυσίμων πλοίων επί του σκάφους αναμένεται να αποφευχθούν εκπομπές διοξειδίου του άνθρακα. Συνεπώς, αναμένεται ότι το μέτρο θα συμβάλει στην υλοποίηση των στόχων πολιτικής της Ένωσης για το περιβάλλον, την υγεία και το κλίμα.
            
         
               (4)
            
            
               Η χορήγηση άδειας στη Σουηδία να εφαρμόσει μειωμένο φορολογικό συντελεστή στην ηλεκτροδότηση από την ξηρά δεν υπερβαίνει τα αναγκαία όρια για την επίτευξη του προαναφερθέντος στόχου, δεδομένου ότι, στις περισσότερες περιπτώσεις, η ηλεκτροπαραγωγή επί του σκάφους θα εξακολουθήσει να αποτελεί την πλέον ανταγωνιστική εναλλακτική λύση. Για τον ίδιο λόγο, και επειδή σήμερα είναι σχετικά χαμηλός ο βαθμός διείσδυσης της τεχνολογίας στην αγορά, δεν υπάρχουν πιθανότητες να προκληθούν σημαντικές στρεβλώσεις του ανταγωνισμού κατά τη διάρκεια εφαρμογής του μέτρου, και, συνεπώς, το μέτρο αυτό δεν θα επηρεάσει αρνητικά την εύρυθμη λειτουργία της εσωτερικής αγοράς.
            
         
               (5)
            
            
               Από το άρθρο 19 παράγραφος 2 της οδηγίας 2003/96/ΕΚ προκύπτει ότι κάθε άδεια που χορηγείται σύμφωνα με την εν λόγω διάταξη πρέπει να υπόκειται σε αυστηρούς χρονικούς περιορισμούς. Επειδή απαιτείται επαρκής χρόνος για να μην αποθαρρυνθούν οι φορείς εκμετάλλευσης των λιμένων να προβούν στις αναγκαίες επενδύσεις, και επειδή πρέπει να μην υπονομευθεί η μελλοντική ανάπτυξη του υφιστάμενου νομικού πλαισίου, είναι σκόπιμο να χορηγηθεί η αιτούμενη άδεια για περίοδο τριών ετών, με την επιφύλαξη όμως ότι οι σχετικές γενικές διατάξεις θα αρχίσουν να εφαρμόζονται πριν από την προβλεφθείσα λήξη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Σουηδία εξουσιοδοτείται να εφαρμόσει μειωμένο συντελεστή φόρου ηλεκτρικής ενέργειας στην παροχή ηλεκτρικής ενέργειας απευθείας σε ελλιμενισμένα πλοία, εκτός από τα ιδιωτικά σκάφη αναψυχής («ηλεκτροδότηση από την ξηρά»), υπό τον όρο ότι τηρούνται τα ελάχιστα επίπεδα φορολογίας, σύμφωνα με το άρθρο 10 της οδηγίας 2003/96/ΕΚ.
   Άρθρο 2
   Η παρούσα απόφαση παράγει αποτελέσματα από την ημέρα της κοινοποίησής της.
   Λήγει στις 25 Ιουνίου 2014.
   Ωστόσο, εάν το Συμβούλιο, ενεργώντας δυνάμει του άρθρου 113 της Συνθήκης, προβλέψει γενικούς κανόνες περί φορολογικών πλεονεκτημάτων για την ηλεκτροδότηση από την ξηρά, η παρούσα απόφαση λήγει την ημέρα κατά την οποία οι εν λόγω γενικοί κανόνες καθίστανται εφαρμοστέοι.
   Άρθρο 3
   Η παρούσα απόφαση απευθύνεται στο Βασίλειο της Σουηδίας.
   
      Λουξεμβούργο, 20 Ιουνίου 2011.
      
         
            Για το Συμβούλιο
         
         
            Ο Πρόεδρος
         
         MATOLCSY Gy.
      
   
   
      (1)  ΕΕ L 283 της 31.10.2003, σ. 51.